4 / 2000
     Z OBSAHU: 
•	hlavná téma- ENERGIA 
•	Predstavujeme vám organizáciu
Za Matku Zem  
•	Pripomeňme si  katasrtofu v Černobyle
•	Jednoduché rady pre všetkých - Ako šetriť elektrickou energiou 
•	Mochovce nie sú jedinečné
•	Aletrnatívne zdroje pre Slovensko
•	O vlkoch a ľuďoch
•	Grafomani - adresy pre záchranu vlka dravého
•	Ekoknižnica- ENERGIA
•	Ochrana prírody          v karikatúre
•	Veľká súťaž 
    Talenty Matky ZEME                                                                                  len do 1.4.2000 ! 

Slovensko stojí pred radikál- nou reformou energetickej politiky, ktorú charakterizu- je najmä opustenie stratégie budovania    jadrových   elek- 
trární a zabezpečenie energetických potrieb spoločnosti postupným prechodom na obnoviteľné zdroje. Súčasne, ako mnoho iných krajín, musí Slovensko splniť svoje medzinárodné záväzky redukovať emisie skleníkových plynov (Slovensko je na vrchole rebríčka svetových krajín s najvyššou produkciou oxidu uhličitého na obyva- teľa). Úspory energie aj z tohto dôvodu predstavujú kľúčovú súčasť ozdravovania nášho životného prostredia.                     

-2-

Milí čitatelia,
zdá sa nám až neuveriteľné, že vydávanie Ekokompasu v tomto školskom roku sa “prehuplo” do druhej polovice. Svetlo sveta uzreli už  štyri  čísla a pripravujú sa posledné dva. V piatom čísle Vás čakajú pomerne vážne, ale v dnešných dňoch veľmi aktuálne a zaujímavé témy o znečisťovaní atmosféry, ozónovej diere, globálnom otepľovaní... Šieste, záverečné číslo, by  malo vyjsť začiatkom mája.  Bude sa niesť v predprázdninovej nálade, takže ak v tých dňoch ešte stále  nebudete vedieť, čo s letom,  rozhodne si nalistujte toto číslo plné nápadov na  perfektné strávenie voľného času.

Pri vydávaní časopisu, sú jeho tvorcovia  najviac zvedaví na ohlasy svojich čitateľov. Tie, čo ste nám doposiaľ poslali ,  hovorili o tom, ako sa Vám Ekokompas páči, čomu sme veľmi radi.  Napríklad Anna Javorská zo ZŠ Sv. Vincenta v Ružomberku píše, že ju  náš časopis veľmi zaujal a myslí si, že “ je spolu s ekologickými prednáškami R. Pada na školách veľmi dôležitý”. Na druhej strane ja smutné, že sa neozvali tí,  ktorí by namiesto slov chvály napísali  racionálnu kritiku.  Rozhodne si nemyslím, že je v tomto plátku všetko úplne  ideálne.  Práve naopak.  Mnoho vecí  treba pozmeniť, opraviť, objasniť a pod.  Kritiky čitateľov by mali tomu len napomôcť. 

Väčšina z Vás chodí na základné alebo stredné školy. Napíšte nám, aký je systém informovanosti na Vašej škole.  Dostáva sa napríklad Ekokompas medzi žiakov, alebo sa stáva majetkom učiteľov a profesorov ? Ekokompas je písaný predovšetkým PRE VÁS
Od 1. decembra 1999 odštartovalo Lesoochranárske zoskupenie VLK - TATRY  kampaň “Strom za starý papier”,  ktorej hlavným cieľom je obnova zberu starého papiera na školách a záchrana prirodzených lesov Slovenska. Boli ste v škole informovaní o tejto kampani ?  Pýtame sa to preto,  lebo všeobecne sú žiaci,  ktorí  by sa zapojili do mnohých aktivít,  ale keďže o nich nevedeli,  nemali sa zrejme ako. Predovšetkým mierime k tomu, že o dobrovoľných aktivitách žiakov,  by už nemala rozhodovať  jedna osoba, ale záujem žiakov a  učiteľov . Myslíme, že by ste mali byť trochu viac “otravnejší” a pýtať sa pedagógov,  či  neprišli  nejaké nové  propozície na rozličné súťaže, alebo letáky,  ponukové zoznamy kníh, či táborov a pod. Určite nie ste na Vašej škole jediný,  koho to zaujíma a kto by si to rád prečítal napríklad na hlavnej nástenke. 
Čas beží a blíži sa uzávierka “Stromu za starý papier”,  ktorá je stanovená na 22.4.2000, takže ak sa na Vašej škole v rámci tejto kampane ešte stále neuskutočnil zber papiera, je najvyšší čas ho zorganizovať.
O niečo viac však páli dátum 1.4. 2000,   na  kedy je určená uzávierka súťaže Talenty Matky Zeme. ( Informácie o nej nájdete v každom čísle na strane 19.)  jedná sa o súťaž, ktorej sa môže zúčastniť prakticky každý. Nie je to dané len neobmedzeným vekom a počtom prác, ale aj spektrom tvorby,  ktoré je skutočne veľmi široké. Navyše je možné využiť napríklad aj  tematicky  hodiace sa práce, ktoré ste napísali, či nakreslili na hodinách v škole. Tešíme sa na Vaše diela.. Vaše otázky a  pripomienky radi zodpovieme.                                                                             Len a  len  Vaša  redakcia 
   
-3-      
Predstavujeme vám ochranárske organizácie...
ZA MATKU ZEM
 
        Občianske združenie Za Matku Zem (ZMZ) spája ľudí so záujmom o ochranu životného prostredia a ľudské práva. Svoju činnosť začalo v decembri 1994 a odvtedy sa intenzívne zaoberá problémami produkcie energie a jej dopadom na životné prostredie. Podobne ako Greenpeace sa snažia o ukončenie jadrového programu na Slovensku i  na celom svete a navrhujú  bezpečnejšie alternatívy. V oblasti ľudských práv sa zaoberajú rozvojom občianskej spoločnosti a príslušnej legislatívy. 
Ekofeminizmus ? 
Je to životný postoj, praktické hnutie podložené filozofickou koncepciou, vlastnými predstavami a nástroj dosiahnutia zmien. Je veľmi rôznorodý, ale existuje niť, ktorá spája všetky jeho vetvy : je to presvedčenie, že útlak ženy a útlak prírody v  najrôznejších spoločenstvách a politických systémoch majú rovnaký základ. Je ním potreba dominovať, potreba víťaziť.
Ekofeminizmus vytvára víziu sveta,  kde je dôležité spolužitie a spolupráca - nielen muža a ženy, ale aj človeka a prírody. Hovorí,  že  Zem  a  žena sú symbolom cyklickej obnovy života. A preto to, čo nie je dobré pre Zem a pre ženu, nie je dobré pre nikoho. Ekofeminizmus, to sú predovšetkým sebavedomé ženy, ktoré vedia, že veľké zmeny začínajú od maličkostí,  ktoré môže urobiť každý,  kto chce. 
Napríklad ženy z indického hnutia Chipko už v minulosti vedeli, že zdravý les je nevyhnutný pre život vidieckych komunít, a preto chránili stromy pred výrubom vlastným telom a neraz aj vlastným životom. V Keni vzniklo hnutie Green Belt,  ale pre tieto ženy bolo už neskoro stromy chrániť,  začali ich teda sadiť.  Ak nepočítame aj ďalšie krajiny, kde sa toto posolstvo rozšírilo,  len v Keni ich vysadili už 30 miliónov. Ďalšiemu  hnutiu Greenham Common sa podarilo významne napomôcť odstráneniu inštalovaných nukleárnych hlavíc.  Lois Gibbsová zo severnej časti štátu New York zistila,  že nadmerný výskyt rakoviny  hlavne u detí spôsobuje blízka skládka jedovatých odpadov, čo prinútilo znečisťovateľa uhradiť náklady na presídlenie okolitého obyvateľstva. Iná skupinka ľudí v Haarleme premieňa opustené pozemky zo skládok na záhradky s kvetinami a úžitkovými rastlinami.... A to je len málo prípadov, kedy “malé” ženy dokázali veľké veci.

Cítiš potrebu urobiť čosi dôležité?  Zaujíma ťa  problematika  prírody  a  ľudských práv ? 
V  tejto  MVO  môžeš získať  informačné materiály na témy:  jadrová energia,  obnoviteľné zdroje energie,  úspory energie,  odpady,  voda,  klimatické zmeny,  ľudské práva,  doprava,  lesy, ovzdušie,  o energetických táboroch ... alebo si  môžeš predplatiť časopis “UNIVERZUM ”    (120,-Sk ročne)                                                                                                                      (ml)

                    Za Matku Zem, P.O.Box 93, 814 99 Bratislava, tel/fax: 07/65313506
            e - mail: zmz@isternet.sk, http://www.fns.uniba.sk/zmz
-4-
HRA S  JADROM 

   V civilizovanom svete si len málo ľudí dokáže predstaviť život bez elektriny. Dnes už poznáme množstvo spôsobov ako vyrobiť elektrickú energiu, avšak namiesto nevyčerpateľných a prírode blízkych zdrojov využívame väčšinou drahé, neobnoviteľné,  a ako správni hazardéri, často aj nebezpečné spôsoby výroby energie, ako je napríklad výroba energie rozpadom atómového jadra. 
   2. 12. 1942 odštartovala obrovská celosvetová akcia,  kedy sa v Chicagu začala prvá riadená štiepna reakcia.   Nastal   “zlatý vek ”  nukleárnej  energie. V súčasnosti je podiel atómových elektrární na celosvetovej výrobe energie len okolo 17 %, pričom na Slovensku je to percentuálnz podiel oveľa vyšší.  
   Veľkým záporom výroby jadrovej energie je rádioaktívny odpad, ktorý pri nej vzniká        a bude nás  “strašiť  ” ešte desiatky generácií. Čo s ním ? Podobná otázka je v súčasnosti predmetom mnohých vedeckých i politických diskusií,  ktoré neustále hľadajú neškodné formy jeho likvidácie. Dnes sa tento odpad po úprave rôznymi technológiami uloží do špeciálnych kontajnerov a následne uskladní na morskom dne alebo hlboko v starých soľných baniach. V budúcnosti sa dokonca plánuje s uložením rádioaktívneho odpadu v antarktickom ľade, v horninách pod morským dnom, alebo s jeho uskladnením vo vesmíre.  Nedostatkom tohto riešenia  (ak sa to vôbec riešením nazvať dá) je vysoké riziko havárie, pretože bude trvať tisícky rokov,  kým sa tento odpad stane neškodným. Je to príliš dlhý čas na to, aby sme dnes mohli povedať,  že tento spôsob je bezpečný.               
   Na Slovensku máme dve jadrové elektrárne a kvôli obom sa vedú veľké spory.  Elektráreň v Jaslovských Bohuniciach tvoria tri bloky - samostatné elektrárne, pričom prvý z nich bol po dvoch haváriách už uzavretý.  Modernejšia je jadrová elektráreň v Mochovciach a jej obhajcovia tvrdia, že je aj bezpečná. Je zaujímavé, že jadrová elektráreň  s podobnými reaktormi bola v Nemecku odstavená. A to na nátlak verejnosti a odborníkov, pre finančnú náročnosť a bezpečnostnú nespoľahlivosť. (Chvalabohu (?),  že nie sme až tak  veľmi nároční.) Najväčšie nebezpečenstvo tejto elektrárne predstavuje chýbajúci kontejment, ktorý ako jediný dokáže zabrániť zamoreniu atmosféry pri najvážnejšej havárii.  
   Bohatý západ na základe skúseností  už nechce vstupovať do nijakého vážneho rizika    a preto s väčšou záľubou investuje do atómových elektrární v rozvojových krajinách. 
   Jadrová elektráreň typu používaného na Slovensku je v prevádzke 20-30 rokov. Po skončení tejto doby prichádzajú niekoľkonásobne vyššie náklady v porovnaní s výstavbou na jej bezpečnú likvidáciu. 

   Hovorí sa, že jadrová energia je najlacnejšia. Ale taktiež sa hovorí, že to najcennejšie je život. Akú cenu zaplatili teda ľudia za výrobu elektrickej energie v Černobyle ? Nebola to cena absolútna ?                                                        
                                                                      (vv) 

-5-
OTRASNÁ MINULOSŤ

     Katastrofa v Černobyle,  nazvaná aj ako  “najväčšie technologické zlyhanie v histórii ľudstva”,  bola šokujúca pre celý svet a spôsobila rušenie jadrových programov v jednej krajine za druhou. Znamenala obrovský zlom, ktorý zapríčinil nepredstaviteľné ľudské utrpenie. Neviditeľný vrah - rádioaktivita sa vymkol spod rúk človeka a zahasil životy ľudí,  ktorí pred štrnástimi rokmi pokojne žili  v blízkosti  jednej  neznámej jadrovej elektrárne, ktorí pomáhali pri odstraňovaní následkov havárie, alebo zahubil ľudí, na ktorých sa pri evakuácii zabudlo. 
SVEDECTVÁ
   “26. apríla 1986 v noci prebudil manžela poplach. Okamžite odišiel a vrátil sa až  na druhý deň večer. Patril medzi šoférov rozvážajúcich armádu. Teraz dopravoval vojakov na nebezpečné miesta počas likvidácie černobyľskej havárie a nikto nevedel, koľko rádioaktívneho žiarenia  dostal za 157 hodín, ktoré tam odpracoval. V roku 1987 za volantom náhle stratil vedomie a spôsobil autonehodu. Potom sa jeho stav začal veľmi zhoršovať a v dôsledku poškodenia nervového systému bol zaregistrovaný  ako invalid druhého stupňa. Na jeseň 1994 v kyjevskom rádiologickom stredisku zistili, že má zápal pečene. Nemali však lieky, ktorými by ho liečili. Čoraz viac sa sťažoval na bolesti v chrbtici a tak ho odviezli do sanatória na Krym, odkiaľ sa však vrátil ešte viac chorý. 
O pol roka mu v černobyľskej nemocnici našli rakovinové metastázy v pečeni a chrbtici. Lekárom sa nepodarilo lokalizovať primárny nádor. Manžel o niekoľko dní zomrel. 
   Môj syn Igor slúžil v armáde v Kovpytoch, ktoré boli tiež silne kontaminované. Je príšerné, ako zo dňa na deň chorľavie. Vidím, ako sa mi stráca pred očami a ja mu nemôžem pomôcť. Žijeme ako posledné svinstvo na smetisku ľudstva...” 
 Podobný osud postihol aj strážnika elektrár- ne, ktorý mal v  tú noc službu. Jeho rodinu evakuovali do Pripjati, ale napriek tomu sa im pred rádioaktivitou nepodarilo utiecť. Spolu s manželkou boli  neskôr “uznaní” ako invalidi  tretieho stupňa. “Nespomínam si, že by som sa za posledné dva roky cítil dobre.”  Na západe Ukrajiny nie je žiadne rehabilitač- né stredisko, ktoré by potrebovali aj ich dve      deti, často trpiace bolesťami končatín. 
   Je príšerné, keď vám za pár týždňov len-tak  “z ničoho - nič” ochrnie najlepšia kamarátka. ..
“Ležala ticho a so zaťatými zubami ticho plakala. V posledných dňoch svojho života bola skoro stále ticho, pretože všetko, i zvuky,  jej spôsobovali strašné bolesti. Dúfala som v zázrak, ale ten sa nestal. Aj ona chcela ešte tak veľmi žiť, ale zároveň si priala čo najskôr zomrieť, aby sa zbavila toho neznesiteľného utrpenia. Teraz bez nej je to všetko odrazu také ťažké...Keď explodoval reaktor,  boli nám tri roky. Čaká ma taký istý osud ?”
A černobyľské deti ? Na pohľad zdravým rodičom sa narodí dieťa s dedičnými vadami, má obmedzenú schopnosť pohybu, obrnu až ochrnutie časti tela, epilepsiu, abnormálne vyvinutý žlčovod, tupozrakosť, problémy so štítnou žľazou, chronický zápal mandlí. Ako sa to všetko do toho malého tvora môže zmestiť ?
Tisíce obetí, milióny postihnutých, ktorých počet nie je a niekoľko desiatok rokov nebude ešte konečný, sú nezvratným dôkazom zaslepenosti a mocichtivosti politikov, sú pre nás obrovským varovaním.                                                                                                                              (ml)

-6-
KAUZA MORÁLKY

> Rusko – skládka odpadu a svedomia... 
   Počas studenej vojny krajiny socialistického bloku vyvážali vyhorené jadrové palivo do Sovietskeho zväzu. Dôvodom bolo získavanie plutónia na jadrové zbrane. S pádom režimu a zhoršujúcou sa hospodárskou situáciou sa začalo  uvažovať o komerčnom využití celosvetového problému s jadrovým odpadom - o dovoze do Ruska za tak potrebné doláre. Pritom vyviezť jadrový odpad do cudziny je nemorálnym aktom, pri ktorom bohaté krajiny za pár dolárov prenášajú svoje problémy na chudobné. 
   Z Ruska by sa tak stalo svetové smetisko jadrového odpadu. Podmienky, za akých sa v Rusku nakladá s jadrovým odpadom, sú častokrát katastrofálne. Nízkorádioaktívne odpady v mnohých prípadoch ležia voľne na otvorených skládkach, tekuté sú vypúšťané do riek. 
   Jedinou prekážkou, ktorá zatiaľ bráni dovozu jadrového paliva, sú zákony, ktoré zakazujú dovoz rádioaktívnych odpadov a ich uloženie v tejto krajine. Vidina obrovských ziskov z obchodu s odpadmi však zväčšuje tlaky na zmenu legislatívy. Hovorí sa o množstve 6 000 a viac ton, ktoré by sa mohli uložiť prevažne v Krasnojarsku. Pri odhadovanej cene 1 000 až 2 000 USD za kilogram to predstavuje 6 až 12 miliárd dolárov.
   Uloženie vyhoreného paliva v Rusku však predstavuje aj podporu ďalšieho jadrového zbrojenia. Jedným zo spôsobov využitia prostriedkov, získaných za uloženie bude financovanie vojenského jadrového programu. Navyše pri prípadnom vyostrení situácie môže tento odpad slúžiť ako zdroj plutónia na výrobu jadrových bômb.                                                                                                                                (www)
*** 
MOCHOVCE NIE SÚ JEDINEČNÉ
   Mochovce boli malou dedinkou v levickom regióne. Dnes by ste ju hľadali márne, zostal iba kostolík slúžiaci ako sklad. Ľudí jednoducho vysťahovali, aby sa k nebu mohli zdvihnúť obrovské betónové chladiace veže a budovy pre reaktory...Ale nebolo to zadarmo. Do Mochoviec sme investovali už desiatky  miliárd korún a na dokončenie blokov 3 a 4 bude potrebných ďalších 51 miliárd. Likvidácia po skončení ich životnosti by stála 12 miliárd a prevádzkové náklady 174 miliárd.  Ostáva len otázka, z čoho to všetko budeme splácať a či náhodou po ukončení prevádzky elektrárne nezostaneme zadĺžení západným bankám. Potom sa už niet čo čudovať,  prečo naša životná úroveň klesá. Okrem toho, bezpečnostný  systém,  inštalovaný v tejto elektrárni,  nebol  nikde na svete overený ! Sú teda Mochovce (EMO) skutočne nenahraditeľné? Je ešte čas uplatniť iné riešenia?   
   Reálne alternatívy existujú. Oponentom jadrovej energetiky je často kladená otázka, ako možno nahradiť predpokladaný výkon Mochoviec (880  MW) . Odpoveďou je kombinácia viacerých alternatív.
   Prvou z nich je zvýšenie účinnosti už existujúcich zdrojov,  napríklad  sanačnými opatreniami v tepelných elektrárňach Nováky a Vojany možno získať výkon cca 780 MW. Ak by sa tieto elektrárne využívali 5000 hodín,  ročná výroba elektriny by dosiahla 12 700 GWh, čo je viac ako JE V-1 a EMO dovedna. (V Nemecku tento spôsob považujú za najlacnejšie riešenie.)  
-7-

   Ďalším návrhom je kombinovaná výroba tepla a elektriny a výstavba menších paroplynových cyklov, ktoré pokryjú produkciu Mochoviec a finančne predstavujú o       9 mld.  korún lacnejšie riešenie. Tieto cykly sa zriaďujú v starých mestských teplárňach, pričom spotreba uhlia by sa nezmenila a elektrina by bola popri  teple vedľajším produktom. Týmto kombinovaným spôsobom sa zvyšuje účinnosť až na 80 % (pričom EMO má len 29%). 
   Riešením sú, samozrejme, aj úspory energie, ktoré sa podľa štúdií pohybujú od 500-1100 MW. V podstate by nám stačilo investovať len do šetriacich opatrení, čo však spravidla nebu- de možné, pretože financie budú určené na dokončenie Mo- choviec. Vzniká tu rozpor medzi výrobcom energie - predávať čo najviac a  spotrebiteľom,  ktorý  chce  platiť  čo   najmenej.
Vyhovovali by len také opatrenia, ktoré by umožnili výrobcovi energie zarobiť na šetriacich opatreniach spotrebiteľa.
   V súčasnosti je Slovensko z  90 % odkázané na dovoz fosílnych palív zo zahraničia   (40 mld. Sk). Podľa Fondu pre alternatívne energie by realizácia programu úspor a obnoviteľných zdrojov viedla k  vytvoreniu približne 32 tis. nových pracovných príležitostí.
   Energetickým “žrútom” u  nás je veľmi  neefektívny a zastaralý priemysel  (53% celkovej energie), ktorého cieľavedomou reštrukturalizáciou, ktorá by rešpektovala prírodné a sociálne danosti krajiny, by bolo možné opäť významne prispieť k úspore drahej energie.                                                                                                           (ml)
 
BIOPLYNOVÉ RIEŠENIA 

   Keď doma vyhadzujeme šupky z ovocia a zeleniny alebo zvyšky jedál, nezaoberáme sa myšlienkou, čo sa s týmto odpadom, tzv. biomasou,  tvoriacou takmer polovicu všetkých komunálnych odpadov,  ďalej stane. Zvyčajne je vyvezený na skládku TKO (tuhý odpad z domácností),  kde  prebiehujú procesy anaeróbneho rozkladu. V prostredí úplne bez kyslíka sa rozmnožujú spoločenstvá baktérií produkujúcich metán a oxid uhličitý,  hlavné zložky skládkového bioplynu.  Tento je možné ďalej využívať na výrobu elektrickej energie, na vykurovacie účely, alebo je tiež efektívne uplatniť už spomínanú, ekologicky výhodnú,  kombinovanú výrobu. Skládka produkujúca bioplyn musí byť dostatočne hlboká (aspoň 5 m),  aby boli splnené podmienky pre existenciu metanogénnych baktérií, a rovnako nesmie obsahovať žiadne toxické odpady,  ktoré obsahujú anorganické jedy (zvyšky farieb,  fungicídy,  ropné produkty...).  
V roku 1986 sa začali hromadiť sťažnosti obyvateľov košického sídliska  kvôli neustálemu dymeniu a ohrozovaniu ovzdušia blízkou skládkou.  Na základe výskumov bolo odporučené odplynenie skládky. Toto riešenie sa  však podarilo zrealizovať až v roku 1995,  odkedy pracuje kotol (pôvodne na zemný plyn) na zabezpečovaní tepla pre sídlisko. Počas troch rokov skládka vyprodukovala cca 13 500 GJ  tepla.         

-8-

    Nielen skládky TKO,  ale aj odpad zo živočíšnych veľkochovov môže byť významným producentom využiteľného bioplynu. Takým príkladom je elektráreň na bioplyn v Batke, okres Rimavská Sobota, v ktorej blízkosti sa nachádza rozľahlá farma s chovom ošípaných a 220 000 nosníc. Bioplynové zariadenie , ktoré postavili v rokoch 1992 -1995, vyriešilo problém nakladania s organickým odpadom. Návratnosť výdavkov je plánovaná na 6 rokov. Od uvedenia do prevádzky spracováva 166 ton živočíšneho odpadu denne a zásobuje farmu elektrickou energiou: 9, 501 kWh/deň (3,469 MWh za rok),  teplom:  24,9 - 41, 2 GJ / deň  (11 972 GJ / rok). Výsledný produkt je odstredený hnoj,  vysoko kvalitné hnojivo používané na poliach.
(Kontakt: CONSA, Svätoplukova 31, 821 08  Bratislava)                                           (ml)

OBNOVITEĽNÉ ZDROJE

Prečo si energiu len “nechytiť”,   keď jej je všade plno? Vodné toky,  slnko,  vietor,  geotermálne pramene, biomasa,  pohyby oceánu...Všetky tieto  nevyčerpateľné alebo aspoň obnoviteľné zdroje nám ponúkajú neobmedzené možnosti energetic- kého zásobovania. Čím skôr zvýšime mieru využívania týchto zdrojov, tým skôr vykročí ľudstvo na cestu trvalo udržateľnej budúcnosti. Odkrývanie nových ložísk fosílnych palív je  cestou k “ peklu ” klimatických zmien, pretože ich spaľovanie by zvýšilo koncentráciu skleníkového plynu ( hlavne CO2 ) v atmosfére na novú, pre ľudstvo rekordnú úroveň. 
   
   Naša krajina z obnoviteľných zdrojov najviac využíva vodnú energiu, v menšej miere biomasu a solárne žiarenie. Príkladmi  “veterných veľmocí” sú nepochybne Holandsko, Nemecko, Dánsko a USA. Najprudší rozvoj elektrární na vietor  nastal po ropnej kríze v roku 1973,   keď mnohé krajiny investovali do technického výskumu a rozvoja veterných turbín, až do takej miery, že prevádzka elektrární riadená počítačom sa stala úplne nezávislá na ľudskej obsluhe. Samočinne štartujú už pri rýchlosti vetra 14 km/h,  pri príliš silnom vetre, asi 95 km/h,  sa vypínajú, aby sa predišlo pošodeniu v dôsledku nadmerného výkonu.  
V Nemecku je inštalovaný výkon veterných elektrární 2000 MW a existujú projekty na yvýšenie kapacity o ďalších 2500 MW. Záujem o prevádzkovanie týchto elektrární je preto taký veľký, lebo  rozvodné spoločnosti sú povinné platiť súkromným producentom až 90% z  predajnej ceny energie. V niektorých ďalších krajinách je prevádzkovateľom navyše poskytovaný aj štátny príspevok vo výške 30 - 50 % nákladov na výstavbu.
                                                                                                                                               (ml)
-9-
ALTERNATÍVY PRE SLOVENSKO

V predchádzajúcom článku sme uviedli úvod do problematiky alternatívnych zdrojov ako  riešenia energetickej  budúcnosti. Nasledovne si priblížime výhody využitia obnoviteľných zdrojov  energie na Slovensku.
SLNEČNÉ KOLEKTORY - sú zariadenia, ktoré nám umožňujú premeniť dopadajúcu energiu slnečného žiarenia na tepelnú energiu,  pričom účinnosť tohto procesu je 40 %.
Použitie takýchto kolektorov sa orientuje najmä na prípravu teplej úžitkovej vody,  existuje však aj možnosť ohrievania vzduchu pre poľnohospodárske a potravinárske účely (na sušenie dreva, sena, či iných plodín). Všteko je však ešte otázkou budúcnosti. Výrobou kolektorov na Slovensku sa zatiaľ zaoberá firma Thermo / Solar zo Žiaru nad Hronom.  
* kvalitné kolektory sú schopné pokryť 60 - 70 % spotreby teplej vody pre priemernú domácnosť, najväčšia účinnosť je v čase od apríla do októbra
* 1-1,5 m2  kolektorov zohreje denne 50 litrov vody 
*na 1000 m2  vyrobených a nainštalovaných kolektorov vznikne17 nových pracovných miest            
FOTOVOLTAICKÉ ČLÁNKY - sú to polovodičové generátory, väčšinou vyrobené na báze kremíka, ktoré rovnako využívajú slnečné žierenie, ale na rozdiel od kolektorov, dokážu ho premieňať na človekom využiteľnú formu elektrickej energie. Fotovoltaické články poznáte z praxe napríklad z kalkulačiek, hodiniek, a pod. 
*f. články počas svojho života vyrobia 4 -krát viac energie ako sa spotrebovalo na ich výrobu 
*ak by sme pre celé Slovensko chceli vyrábať energiu takýmto spôsobom,  potrebovali by sme pokryť asi 150 km2   (0,3 % územia SR) systémom f. článkov
*z plochy 1 m2  je možné článkami získať viac ako 170kWh ročne    
*energetická návratnosť článkov je v súčastnosti v strednej Európe 3-4 roky
BIOPLYN- vzniká pri anaeróbnom rozklade organických zložiek prostredia. Stručne si  to môžeme znázorniť schémou: 
        Biomasa  +  Baktérie  --> Bioplyn ( CH4 , CO2 )  +  Živiny ( N, P, S, K,...)
Bioplyn sa skladá predovšetkým z metánu ( 60-70 %) a oxidu uhličitého ( 30- 40 %), čo umožňuje jeho pomerne ekonomické využitie a zároveň zneškodňovanie organických odpadov, z ktorých vzniká (hnoj, kal z čističiek odpadových vôd, zvyšky z domácností, rastlinné prebytky z potravinárskeho priemyslu a pod.). 
Technológia kombinovanej výroby energie a tepla z bioplynu je pomerne nenáročná. Technické zariadenia sú lacné a dostupné aj na Slovensku. 
*1 krava, ktorá vyprodukuje 0,04 - 0,06 m3  denne, čo znamená 1-1,5 m3   bioplynu / deň,  
“vyrobí” 560- 1070  kWh elektriny  a 1400 - 2310 kWh  tepla ročne
*množstvo tepla, ktoré by bolo možné získať len využitím kravského hnoja ( na Slovensku chováme okolo 1 milión kusov dobytka)  by postačilo na vykurovanie 73 000 bytov
*vyrobenou elektrinou  by bolo možné rozsvietiť 3 milióny 100 W žiaroviek na 5 hodín  denne.   
*využitím celkového potenciálu bioplynu by bolo na Slovensku možné vytvoriť viac ako 2.300 nových pracovných miest                                                                                     
                                                                                                                                  (ml)

-10-                                                                                   
VEĎ JE TO TAKÉ JEDNODUCHÉ...

Energiu väčšinou získavame spaľovaním ropy, uhlia, plynu, alebo z jadrovej reakcie. Vedľajšími produktami pri jej výrobe sú: oxid siričitý, ktorý je hlavnou zložkou kyslého dažďa, oxid uhličitý, jeden z komponentov spôsobujúcich skleníkový efekt, oxid uhoľnatý ako jed viažúci sa veľmi silnou väzbou na krvný hemoglobín, čo spôsobuje o niekoľko minút zadusenie,  ropou znečistená voda v moriach a oceánoch a už spomínané relatívne nezničiteľné rádioaktívne odpady. Musíme si preto uvedomiť, že najlepšia a najlacnejšia  energia je tá, ktorú ušetríme. Potom menej zaťažíme životné prostredie i štátny rozpočet, ktorý je  financovaný  z daní občanov.
  
•	 KÚRENIE - 60 % spotreby energie. 
S vyhrievaním vlastného hniezdočka by sme to nemali preháňať, pretože každý ďalší stupeň zvyšuje aj spotrebu energie o 6 %. Na to, aby sme  žili v optimálnych podmienkach, nám napríklad v obývačke stačí teplota      20-22°C,  v spálni 18°C a v kúpeľni 23-24°C.  Ak odchádzame v zime na dovolenku,  stačí v byte udržiavať teplotu asi 15-16 °C, čo sa však neoplatí,  je  vypínať  kúrenie úplne.
Záclony sú síce pekným bytovým doplnkom,  nemali  by však v žiadnom prípade zakrývať radiátor. Ak je tento problém v našich domácnostiach ešte stále nedoriešený, mali by sme sa poponáhľať - záclony dokážu veľmi dokonale znížiť účinnosť radiátora až o  40 %. Podobne pôsobí aj nábytok postavený  priamo pred radiátorom.

Ďalším problémom je nedostatčná izolácia okien a dverí. Dnes už existujú moderné peny a utesňujúce fólie, dokonca za riešenie sa pokladajú aj trojsklenné okná, s ktorými ste sa už možno stretli. Táto alternatíva nám dokáže ušetriť 10-15 % energie. Najväčší dôraz treba klásť na okná obrátené na sever,  ktoré zapríčiňujú až  päťnásobne väčšiu stratu tepla ako južne orientované okná. Rovnako to platí aj pri obvodových stenách, ktoré by sa mali zatepľovať zásadne z vonkajšej strany.  

Ako sa správne vetrá ? Mnohí ľudia sa domnievajú, že najlepší spôsob je dlhší čas menej otvrorené okno. Opak je však pravdou. Spomínaný spôsob je zbytočné vyhadzovanie peňazí takpovediac von oknom. Ideálne je  rýchle a dôkladné, tzv. nárazové vetranie,  ktoré je tým rýchlejšie,  čím je vonku chladnejší vzduch.

 -11-
•	CHLADENIE A MRAZENIE - 19 % spotreby energie
Aby sa nám potraviny neskazili a chladnička splnila svoj účel, stačí v nej spravidla teplota 5-7°C,  v mrazničke je to o niečo menej - respektíve - 18°C. Ak sa v týchto spotrebičoch nachádza len 1 cm  námrazy zvyšuje sa spotrebu energie pre rovnaký výkon  až o 75 %  ( ! ). Z toho dôvodu je veľmi dôležité rozmrazovanie a pravidelná údržba ( ak chcete zvýšiť účinnosť nezabudnite poutierať kondenzor na zadnej stene chladničky, pretože takto zadržiavané vyžarovanie zbytočne chladničku zohrieva) . 
Tieto spotebiče spravidla umiestňujeme do chladnejších miestností, v nijakom prípade nie vedľa telesa vyžarujúceho teplo. Pri výmene starej chladničky za novú je potrebné obrátiť sa na odbornú firmu,  ktorá ju odkúpi a odsaje z nej nebezpečný freón. (Chladničky voľne vyhodené na skládkach sú veľmi častým zdrojom freónu,  ktorý vo veľkej miere poškodzuje tenkú ozónovú vrstvu Zeme)
•	VARENIE A PEČENIE
Aj v kuchyni pri príprave jedál môžeme použiť spôsoby, ktoré na jednej strane energiu vo veľkej miere šetria a navyše  účinne urýchľujú čas. Prvým krokom je používať platničku približne rovnako veľkú ako je dno hrnca. Nesmieme zabúdať ani na príslušné pokrievky, ktoré dokážu ušetriť až 150 - 300 % energie!  Ak máme v domácnosti tlakový hrniec,  pri jeho používaní sa v porovnaní s obyčajnými hrncami  ušetrí ďalších 50%.  
•	PRANIE PRÁDLA
Najvhodnejšia práčka pre efektívne pranie  je s ventilom zvlášť na teplú a na studenú vodu,  pretože sa zbytočne neplytvá horúcou vodou. Možno bo bolo potrebné znížiť aj teplotu prania, a to aj z toho dôvodu, že niektroí výrobcovia zbytočne uvádzajú veľmi vysoké teploty. Ak by sme napríklad teplotu prania z 90°C na 60°C ušetrili by sme až štvrtinu celkovej energie. 
•	ŽEHLENIE
Pri žehlení treba dbať na primeranú vlhkosť bielizne, ktorá by nemala byť ani príliš vlhká, ani presušená. V  tomto prípade nám žehlička spotebuje o 40 % energie menej.  Jemné tkaniny stačí žehliť ako posledné zostatkovým teplom  vypnutej žehličky.
•	OSVETLENIE - 9 % spotreby energie
Klasické žiarovky pracujú na princípe tepelného žiarenia a len 10 % svojej energie vyžarujú vo forme svetla, čo je veľmi neefektívne. Moderná doba nám priniesla oveľa úspornejšie žiarivky. 
Jediná 18W úsporná žiarivka, nahrádzajúca 75W žiarovku, ušetrí v ideálnom prípade počas svojho "života" ( 12 000 hod. ):  asi 1 t  CO2 , 8 kg SO2 , 1 kg NOx  a iné emisie z uhoľnej tepelnej elektrárne , alebo  1/2 curie stroncia 90 a cézia 137, popri ďaľších rádioaktívnych odpadoch + plutónium, ktoré as používa na výrobu jadrových zbraní, alebo asi 200 litrov ropy pre tepelné elektrárne
A naše peňaženky budú od 456,-SK (pri používaní 5W žiarivky) až do 2212,-SK  (23 W žiarivka) tučnejšie. ( Pri  výpočte tejto sumy sa uvažovalo o cene 14,- Sk za 1 žiarovku  a  559.- Sk za žiarivku,  pričom 1 KW/ hod  stál  2,60.- Sk)
Mnohí ľudia sa pýtajú, kedy je pri odchode z miestnosti vhodné vypnúť svetlo. Spravidla sa to oplatí, ak by bola žiarovka zhasnutá viac ako 10  a  žiarivka minimálne 15 minút.

STAND BY = pohotovostná poloha, v ktorej spotrebič  (TV, video, fax, odkazovač, tlačiareň, PC)   nie je vypnutý.  Polohu SB by sme mali  používať  len iba pri krátkodobom odstavení prístrojov. V  opačnom prípade je výhodné spotrebič odpojiť zo siete úplne.                          (ml) 

-12-
DO  VAŠEJ  KNIŽNICE  - ENERGIA

Petr Mácha, Pavel Nováček  
DOČKÁME SE ENERGETICKÉ  KRIZE? 
(STUŽ Olomouc, 1995)        cena:  29,- Sk

Analýza problemov energetiky z hľadiska trvalo udržateľného života a rozvoja.

Adresa: MV SZOPK, Godrova 3/b, 811 06 Bratislava, tel/fax: 07/5441 3968

Juraj Krivošík 
SLOVENSKÁ  ENERGETIKA                  V ČÍSLACH 
(STUŽ SR, Greenpeace, ZO SZOPK č.17 – Sírius, 1999)                    cena: zadarmo

Emil Bédi  
POTENCIÁL  OBNOVITEĽNÝCH  ZDROJOV ENERGIE 
(ZO SZOPK č.5 – Fond pre alternatívne energie, 1998)                     cena: zadarmo

Emil Bédi 
KLIMATICKÉ  ZMENY
(ZO SZOPK č.5 – Fond pre alternatívne energie, 1996)                     cena: zadarmo

Emil Bédi
ALTERNATÍVNE  PALIVÁ                   V DOPRAVE
(ZO SZOPK č.5 – Fond pre alternatívne energie, 1999)                    cena: zadarmo

Adresa: MV SZOPK, Godrova 3/b, 811 06 Bratislava, tel./fax: 07/5441 3968

OBNOVITEĽNÉ  ZDROJE  ENERGIE  NA SLOVENSKU
KLIMATICKÉ ZMENY
MOŽNOSTÍ ÚSPOR ENERGIE NA SLOVENSKU
ENERGETICKÉ REZERVY SLOVENSKA
FOTOVOLTAIKA – ENERGIA ZO SLNKA
KOGENERAČNÉ  JEDNOTKY
OBNOVITEĽNÉ  ZDROJE  ENERGIE – ENERGIA BEZ KONCA

  cena:  dobrovoľný príspevok + poštovné

Adresa: Fond pre alternatívne zdroje energie, P.O.BOX 35, 850 07 Bratislava

GREENFREEZE                          14,- Sk
ATÓMOVÁ ENERGIA NIE JE RIEŠENÍM KLIMATICKÝCH 
ZMIEN                                          15,- Sk
SOLÁRNÍ  ENERGIE – PROČ, JAK    A ZA  KOLIK                              25,- Sk
ATÓMOVÁ  ILÚZIA MAAE ...  13,- Sk                   
ČERNOBYĽ 10 ROKOV PO ...    8,- Sk
KRIZE FRANCUZSKE JADERNÉ  ENERGETIKY                             18,- Sk

Adresa: Greenpeace, P.O.BOX 58, 814 99 Bratislava, tel: 07/52 93 13 40

Gudrun Pausewang 
MRAK                                cena: 20,- Sk

Kniha za ktorú bola autorka v roku 1988 vyznamenaná nemeckou Cenou za literatúru pre mládež, opisuje prebiehajúce udalostí pri fiktívnej poruche v atómovej elektrárni.
 
Adresa: Za Matku Zem, P.O.BOX 93,     814  99 Bratislava, tel./fax: 07/65 31 35 06

ČERNOBYĽ  V  NÁS  A DNES                                                                         
                                              cena: 25,-Sk      

Podrobná analýza čenobyľskej jadrovej katastrofy a jej dôsledkov  na obyvateľov krajín Európy. 

Adresa: ÚV SZOPK, Nábr. Sv. Metoda 17, 971 01 Prievidza

JADROVÁ  ENERGETIKA   A     JEJ  VPLYV NA ŽIVOTNÉ PROSTREDIE     
                                             cena: 30,- Sk

Vplyv žiarenia na zdravie ľudí, atómová energia a životné prostredie, problémy spojené s jadrovou energetikou na Slovensku, alternatívne zdroje a úspory energie.

Adresa: ÚV SZOPK, Nábr. Sv. Metoda 17, 971 01 Prievidza

AKO ZNÍŽIŤ  SPOTREBU  ENERGIE  V  DOMÁCNOSTI           cena:   15,- Sk

Energia a jej spotreba, čím začať, tepelná izolácia, kam uniká teplo, kúrenie, správna regulácia, príprava teplej vody, domáce spotrebiče, osvetlenie atď.

Adresa: ÚV SZOPK, Nábr. Sv. Metoda 17, 971 01 Prievidza

FOTOVOLTAIKA              cena: 35,- Sk

Čo je fotovoltaika, fotovoltaické články a ich použitie v praxi, návrh fotovoltaického systému, perspektívy fotovoltaickej energie.

Adresa:  ÚV SZOPK, Nábr. Sv. Metoda 17, 971 01 Prievidza

KOGENERAČNÉ  JEDNOTKY  
                                             cena: 10,- Sk

Čo je kogenerácia, kogeneračné jednotky, prednosti a problémy kogeneračných jednotiek, výrobcovia a technické parametre kogeneračných jednotiek, ekonomické zhodnotenie.

Adresa: ÚV SZOPK, Nábr. Sv. Metoda 17, 971 01 Prievidza
                                                                                      ENERGIA  PRE ZÁKLADNÉ  ŠKOLY (Ekoenergia RAJEC)            cena: 60,- Sk

Literatúra pre pedagógov vhodná pre vyučovanie prírodovedných predmetov na základných školách.

Adresa: EKOENERGIA, Nám. SNP 2/2, 015 01 Rajec

-14-
O VLKOCH  A ĽUĎOCH

Prieskum, ktorý vlani v decembri uskutočnila agentúra Focus na žiadosť Lesoochranárskeho zoskupenia VLK, priniesol zaujímavé výsledky. Dozvedeli sme sa názory verejnosti v troch oblastiach. S výrokom, že prítomnosť vlkov v našich lesoch je pre zdravé fungovanie lesov dôležitá, súhlasilo 72 percent z celkového počtu respondentov vo veku od 18 rokov. Potešilo nás, že prevažná časť obyvateľov chápe dôležitosť vlkov pre lesný ekosystém a nemalá časť nevidí vlka ako škodlivé zviera. Zároveň ale u prevažnej väčšiny verejnosti pretrváva obraz vlka ako zvieraťa, ktoré je pre človeka nebezpečné. Polovica z opýtaných v rámci prieskumu nesúhlasila s výrokom , že vlky prinášajú viac škody ako úžitku. Na tretiu otázku však 55 percent respondentov odpovedalo, že vlk, ktorý žije vo voľnej prírode, je pre človeka nebezpečný,  a to aj napriek tomu, že z 20. storočia nie je doložený prípad, keď by u nás vlk napadol a usmrtil človeka. Jediný známy prípad pochádza z roku 1951 z východného Slovenska – vtedy vlčica napadla pastiera, ktorý ju bitím odháňal od koristi pri košiari. Bola to typická obranná reakcia, navyše, pre pastiera nemala vážnejšie následky.

Bolo by zaujímavé vypátrať zlomový bod, od ktorého sa začal odvíjať zlý vlčí imidž. Naši predkovia, ktorí mali k prírode oveľa bližšie ako my, radili totiž vlka k uctievaným totemovým zvieratám. Vážili si ho a verili, že im prináša šťastie, a  zároveň si nechceli znepriateliť vlčí rod. Slávili dokonca špeciálne vlčie sviatky. V starom Ríme, kde si vlka mimoriadne ctili aj pre materský prístup najznámejšej vlčice v dejinách k zakladateľom večného mesta – Romulovi a Rémovi, boli takouto slávnosťou luperkálie. Ich stopy majú dodnes v sebe i naše súčasné fašiangové maškarády. V minulosti by ľudia neboli vlka zabili, naopak, z viacerých európskych krajín pochádzajú správy o tom, že ich s láskou opatrovali aj doma. Ako napríklad obyvatelia škandinávskych krajín, či istý Hipolit z Litvy, 
ktorý ich vypúšťal vždy, keď sa k jeho domu blížili vnučky – aby im zviera prinieslo šťastie.
Hipolitové vnučky sa podistým nevolali Karkulka či Červená Čiapočka. Podľa teórií ovplyvnených názormi psychoanalytika Freuda v rozprávke o Červenej Čiapočke, je hrôzostrašné zožratie vlkom kódovaným poučením pre všetky naivné panny. Červená Čiapočka je v ňom symbolom menštruácie a rozprávkový príbeh je metaforickým varovaním pre všetky adolescentky, aby po objavení sa tohto fyziologického prejavu začínajúcej ženskosti nepodceňovali nástrahy a lži samcov z nebezpečného sveta.

Právnu ochranu vlka zaviedlo prvýkrát Ministerstvo poľnohospodárstva a výživy v roku 1975, kedy vyhláška zakotvila v čase od 1. marca do 15. septembra úplný zákaz lovu vlkov a zákon zastavil aj dovtedy rozšírené neetické kántrenie vlkov lovením do želiez a zabíjanie aplikáciou jedovatých látok. Bol najvyšší čas. Aj preto, lebo pred prijatím zákona bolo za zabitie vlka vyplácané tzv. zástrelné vo výške 2 000 korún. Vlkobijci sa pretekali, kto dostane najviac šeliem. A tak sa stalo, že jeden “bojovník” zinkasoval 18 000 korún za to, že zabil deväť mláďat, ktoré vykopal z vlčieho brlohu.      
Chráň vlka, budeš mať zdravých sobov – odporúča stará eskimácka skúsenosť. Niektorým poľovníkom a pastierom nie je však táto pravda povôli. Žlč sa im búri aj v prípadoch, keď od ochranárov počúvajú, že vlk má ako predátor v prírode svoje nezastu- piteľné miesto. Poľovníci vidia v revíroch vo vlkoch konkurenciu – ako škodnej im pripisujú veľké úbytky v stavoch raticovej zveri. O pyt- liakoch, aj z vlastných radov, však nikto nikdy nepočul a nechce počuť. A pretože početná po- ľovnícka lobby má vplyv aj v našom parlamen- te, a pretože sme na Slovensku, vlani v máji vyšla v zbierke zákonov vyhláška Ministerstva životného prostredia o chránených rastlinách a živočíchoch č.93/1999 Z.z., ktorá povoľuje lov 

vlka   v čase    od  1. novembra do 15. januára, 
hoci dovtedy bol cháneným druhom loveným na výnimky. A tak pri “vyjasňovaní” medzirezortného sporu medzi ministerstvom životného prostredia a ministerstvom pôdohospodárstva opäť raz ťahal rezort obhajujúci záujmy ochrany prírody za kratší koniec. Dôvod bol jednoduchý – vlk je premnožený.

Žiaľ, pravda je taká, že iba v štatistikách poľovníkov. Stavy predátorov vo všetkých krajinách Európy sa vysoko nadsadzujú a v prípade vlka sa úplne ignoruje vplyv jeho výskytu na elimináciu diviačeho moru, besnoty i škôd, ktoré každoročne spôsobuje v lesoch premnožená raticová zver.
Potvrdzuje to aj 1240 oficiálne udávaných vlkov na Slovensku k 31. marcu 1999, čo by predstavalo hustotu 1 vlk na 10 km2 vhodného biotopu. Táto hustota by v praxi znamenala pomer 1 vlk k 6 – 10 jeleňom a diviakom a vlky by museli pri tejto hustote svojej populácie zlikvidovať všetku jeleniu a diviačiu 
zver na Slovensku do troch rokov. Štatistiky svedčia o opaku – 32 491 kusov jelenej zveri a  
24 337 kusov diviačej zveri k 31. marcu 1999 

predstavujú historický rekordne vysokú úroveň v početnosti výskytu tohto druhu zveri. Argument o likvidácii poľovnej zveri vlkom je teda evidentným nezmyslom. Premnožená raticová zver navyše v rokoch 1990 – 1996 spôsobila škody na porastoch za 320 miliónov korún.       

Od roku 1998 zaviedlo Lesoochranárske zoskupenie VLK, ktoré má v terénne viac ľudí ako celá štátna správa ochrany prírody, sčítavanie vlkov podľa vlastne metodiky a podľa našich zistení bolo k 31. marcu 1998 u nás 184 vlkov a vlani k rovnakému  dátumu 134 vlkov s chybou maximálne 10 percent. Číslo z minulého roku predstavuje najnižší stav vlkov za posledných desať rokov.

Hlavným dôvodom, prečo bránime vlka, je snaha o záchranu prirodzených lesov, pretože   prirodzený karpatský les je bez existencie vlka nemysliteľný.  Jedinou udržateľnou formou lesa je prirodzený les s vlkom a každé porušenie tejto zákonitosti sa nám vypomstí nestabilitou – ktorá sa navonok prejavuje rôznými kalamitami, premnožovaním škodcov a povodňami. Cesta zachovania stability lesného ekosystému Slovenska, ako kostry ekologickej stability Slovenska a Európy vôbec, je cesta akceptovania vlka ako normálnej a prirodzenej súčasti lesa.
Aj preto odštartovali lesoochranári koncom januára V. ročník Vlčích dní, počas ktorých až do konca marca sa budú snažiť počas tohtoročnej kampane oslovovať verejnosť so žiadosťou o podporu pri presadzovaní znovuzavedenia celoročnej ochrany vlka, zrušenia výhrady voči vlkovi, ktorú SR uplatnila pri podpísaní Dohovoru o ochrane európskych voľne žijúcich organizmov a ich prírodných stanovíšť, a napokon, uplatnenie takej metodiky určovania kmeňových stavov zveri a kontroly týchto údajov, aby nebolo možné skresľovanie počtu voľne žijúcej zveri, a tým aj využívania štatistiky v procese rozhodovania štátnych orgánov. 
                                                                  (pa)   

-16-
VŠADE DOBRE, V ZAJEŽOVEJ NAJLEPŠIE

Zaježová je malá  dedinka na Krupinskej planine, asi 20 km od Zvolena. Práve táto oblasť sa zapáčila  ľuďom,  ktorých prioritou je trvalo udržateľný život. Vo voľnom čase pomáhajú miestnym obyvateľom a snažia sa prispieť k zachovaniu tradičných hodnôt ľudovej kultúry, či  k návratu starých remesiel do života dedinských komunít. Organizujú rôzne tábory a stretnutia, na ktorých sa verejnosť môže zapojiť do záchrany dreveníc a okolitej prírody, alebo si  na “vlastnej koži”  vyskúšať techniky výstavby príbytkov z hliny, hrnčiarstva, košikárstva, spracovania vlny, ... V Zaježovej sa chystá každú chvíľu čosi zaujímavé.
Keďže sa už jar šialene derie spod snehu, pozývame vás na JARNÉ VÍKENDOVKY :
24. – 26.3.  Handrové bábky (Polomy) – S, U *
                     Niečo pre tvorivých - výroba bábok zo starého textilu. Materiál je zabezpečený.
24. – 26.3.  Spracovanie vlny (Sekier) – S, U, L, A1
Plstenie, pradenie, krampľovanie, čuchranie, pletenie … Ak budete šikovní odnesiete si aj nejaké vlastné výrobky.
30.3. – 2.4. Civilizácia z druhej strany (Polomy) – C
                     Pomoc v recyklačnom stredisku. Triedenie vyhodených užitočných vecí,                                                                                                                                            preberanie starého textilu, skladanie a rozoberanie podivných predmetov, …       
                     Čo uvládzete odniesť je vaše!
6. – 9.4.     Jarné upratovanie na Polomoch
                    Ďalšia zo série zveľaďovacích víkendoviek na Polomoch. Bielenie, upratovanie,
                    zakladanie políčok, záhrad …
14. – 16.4.  Hlinené stavby (Sekier) – S 
                    Praktické ukážky stavebných postupov využívajúcich hlinu. (Víkendovka nemá za
                    cieľ množstvo vykonanej práce, ale šírenie trvalo udržateľných technologií).
20. – 24.4.  Veľká noc na Sekieri – S, U, L, A1
                    Tradičná veľkonočná textilná víkendovka na Sekieri. Snovanie, zakladanie osnovy  a tkanie, rôzne textilné techniky a pod.
28.4. – 1.5.  Alternatívna ekonomika (Sekier) – S, U, A1
Diskusia o rizikách konvenčnej ekonomiky a o jej alternatívach. Možnosti pre ekonomicky znevýhodnené regióny.
4. - 8.5.       “Brigáda“ na Polomoch
Stavebná úprava miestnosti pre budúcu kuchyňu, pokračovanie na prácach pri estetickej úprave okolia.
12. – 14.5.  Otváranie dverí (Polomy, Vlado Blaščák) – A2
Vnútorná ekológia človeka, dynamické meditácie, tanec, harmonizačné cvičenia, prirodzená potrava, základy masáže, práca s mysľou. 
19. – 21.5.   Kosenie a kutie kôs (Sekier) – S 
Tráva pomaly dorastá, najvyšší čas ostriť kosy… (Víkendovka nemá za cieľ množstvo vykonanej práce, ale šírenie pomaly zabúdaných zručností).
9. – 11.6.    Hlinené stavby (Sekier) – S 
                     Praktické ukážky stavebných postupov využívajúcich hlinu. (Víkendovka nemá za                                      cieľ množstvo vykonanej práce, ale šírenie trvalo udržateľných technológií).
-
-17-

16. – 18.6.   Hrnčiarstvo (Polomy) – S, U, L, A3
                     Točenie na kruhoch, modelovanie z hliny, …

*Strava:
Na všetkých víkendovkách a táboroch sa varí spoločne – výdatná vegetariánska strava väčšinou z miestnych zdrojov. Na akciách označených “S“ sa na potraviny skladáme 25 Sk /deň. Na ostatných je strava zdarma.
Ubytovanie:
Treba si priniesť karimatku a spacák. Časť ľudí má možnosť spať na posteliach, zvyšok v improvizovaných podmienkach (ale v teple a pod strechou). Na akciách označených “U“ účastníci za ubytovanie platia 25 Sk /deň. Na ostatných je ubytovanie zdarma.
Lektori:
Lektori vám odovzdajú svoje skúsenosti bez nároku na odmenu, avšak na akciách označených “L“ sa skladáme na ich cestovné a náklady na materiál.
Prihlasovanie:
Aby sme zabezpečili dostatočnú kvalitu niektorých akcií sme nútení obmedziť počet účastníkov na 15-20. Prosíme vás preto, aby ste sa na ne včas prihlásili na nižšie uvedené adresy, podľa označenia akcie.
A1 – PHŽ, Zaježová 132, Pliešovce 96263,
kasiak@changenet.sk
Prihláste sa minimálne dva týždne vopred !
A2 –Vlado Blaščák, Zaježová 17, Pliešovce   
Súhrnný poplatok za túto akciu je 300 Sk

A3 – Miro Medveď, Slnečná 11,  
        B. Bystrica 97400, medved@fpv.umb.sk 
Sem sa ozvite minimálne mesiac pred akciou ! 
Cestovanie:
Na akciách označených “C-“ preplácame jednu cestu z domu (zachovajte si lístky!). 
Zaježová: Do Zaježovej sa najjednoduchšie dostanete zo Zvolena. 
Sekier : najvhodnejší je spoj MHD č.25 (pozor - nie 20!), zo stanice na Kráľovú. Posledný autobus odchádza o 18:20. Na konečnej zas- távke pokračujte v smere najväčšieho stúpania po prešlapanom chodníku až na hrebeň, kde odbočte vpravo. Po 40 - ich minútach chodník zbieha vpravo a vedie cez dvor domu, do ktorého máte namierené. 
Polomy- tam sa dostanete cez Pliešovce, kde nasadnite na spoj do Zaježovej a vystúpte na zastávke “Polomy”. Odbočte z hlavnej cesty vpravo. Po 15-ich minútach uvidíte na pravej strane prvý dom – ten je cieľom vašej cesty. Posledný spoj, ktorým sa dá stihnúť autobus z Pliešoviec do Zaježovej odchádza zo Zvolena o 18:25. Cez víkend odchádza posledný spoj z Pliešoviec už  o 15:30.
Pre istotu sa ešte informujte na adrese A1.

RUBRIKA   PRE   GRAFOMANOV
Opäť Vám ponúkame niekoľko návodov, ako formou písania listov  pomôcť životnému prostrediu.  Komu a čo treba napísať v nasledujúcich týždňoch:
•	Minister pôdohospodárstva, Pavel Koncoš, Dobrovičova 12, 812 66 Bratislava
•	Minister životného prostredia, László Miklós, Nám. Ľ. Štúra 1, 812 35 Bratislava
Napíšte list ministrovi pôdohospodárstva a ministrovi životného prostredia a požiadajte ich o zavedenie celoročnej ochrany vlka a zrušenie výhrady voči vlkovi v Dohovore o ochrane európskych voľne žijúcich organizmov a ich prírodných stanovíšť. V liste použite niektoré argumenty z článku “O vlkoch a ľuďoch”.                                                                        (pa)

-18-
 KVÍZ 

1.   Čo je to pestroň vlkovcový ?
a).  psovitá šelma 
b).  motýľ    
c).  pestrofarebný spevavec
2. 	Na území ktorej krajiny sa nachádza Dobročský prales ?
a).  Slovenska     
b).  Konga     
c).  Švédska
3. 	Čo skúma cytológia ?
a).  bunky   
b).  medziľudské vzťahy   
c).  cytoplazmu buniek
4. 	Ktorý strom bol najuctievanejší medzi starými  Slovanmi ?
a).  lipa    
b).  smrek    
c).  dub
5. 	Ktoré z nasledovných chránených území SR nie je národným parkom ?
a).  Poloniny     
b).  Malá Fatra    
c).  Poľana

6. 	Mravce patria medzi:
a).  bezkrídly hmyz    
b).  blanokrídlovce   
c).  chrobáky
7. 	Jedinou mačkovitou šelmou, ktorá nedokáže úplne zatiahnuť pazúry je:
a).  leopard snežný      
b).  leopard škvrnitý       
c).  gepard štíhly
8. 	Slonie kly sú:
a).  premenené rezáky     
b).  premenené očné zuby    
c).  premenené  stoličky
9.   Fialová odroda kremeňa sa nazýva:
a).  ametyst      
b).  amfibol      
c).  antracit
10. 	Smrteľnú chorobu beri-beri spôsobuje nedostatok vitamínu:
a).  A      
b).  B1     
c).  C  

Odpovede: 1b, 2a, 3a, 4c, 5c, 6b, 7c, 8a, 9a, 10b

ČITATEĽSKÁ SÚŤAŽ  

Ak ste pozorne čítali časopis “EKOKOMPAS” nebude pre Vás problémom odpovedať na nasledovné otázky už štvrtého kola našej súťaže :
1, Kde a  kedy bola doposiaľ zaznamenaná najväčšia jadrová havária ?
2, V čom  spočíva ekofeminizmus ? ( Vysvetli vlastnými slovami. )
3, Čo znamené v preklade “Stand by” ?
4, Vymenuj aspoň päť obnoviteľných zdrojov energie.
5, Koľko vlkov sa podľa najnovších sčítaní  nachádza na Slovensku ?
- nezabudnite napísať, ktorý článok as vám páčil  alebo nepáčil a prečo.
Odpovede zasielajte do konca apríla 2000 na adresu: EKOKOMPAS, Lenka Milonová, 031 04 Okoličné 552,  okr. Liptovský Mikuláš
Spomedzi správnych odpovedí vyžrebujeme jedného z Vás, ktorému zašleme publikáciu s ekologickou tematikou.  Výhercov prvých piatich kôl uverejníme v poslednom, šiestom čísle Ekokompasu.                                                                                                                (ml)    

-19-
STRÁNKA PRE TALENTY
Súťaže...
O CH R A N A   P R Í R O D Y    V   K A R I K A T Ú R E   
SZOPK Sitno, Mesto Banská Štiavnica a Imp art  s.r.o.  Piešťany vyhlasujú XII. ročník celoslovenskej súťažnej prehliadky kresleného humoru venovanej Svetovému dňu vody a Dňu  Zeme 2000.
téma: O 5 minút 12 (ne)životné prostredie okolo nás
podmienky: ×súťažná práca má byť kresba formátu A4, farebná, alebo čb
                       ×možné je poslať max. 5, min. 3 práce (na zadnú stranu každej práce napíšte meno a priezvisko, adresu a rodné číslo)
                      ×kategórie:  do 18 rokov ( traja výhercovia získavajú vecné ceny) a nad 18 rokov (pre víťazov je pripravená finačná výhra), zvlášť bude udelená cena Milana Kapustu za netradičné stvárnenie tohtoročnej témy                                                                                    
                      ×uzávierka súťaže je 10.4.2000 a  slávnostná vernisáž sa uskutoční už  14.4. v Banskej Štiavnici
                      ×adresa: ZO SZOPK Sitno Banská Štiavnica, P.O.Box 23,                                                                                                                  tel. 0859/ 691 14 57  

Talenty Matky Zeme

    maľuješ, píšeš poviedky,básne,fotíš,navrhuješ plagáty,      máš nápady a schopnosti, a chceš svoj talent prezentovať ?

Zapoj sa do tvorivej envirosúťaže, ktorá bude prebiehať  do 1.apríla 2000. Vyhlásenie a odmenenie víťazov sa uskutoční  na  vernisáži rovnomennej  výstavy  ku   Dňu  Zeme  v   M - Klube  Lipt. Mikuláš.)  
                   
EKO- označuje spojitosť s prírodou, jej jedinečnosť, zložitosť i ohrozenie. Táto súťaž by mala viesť k tomu, aby si to ľudia aj prostredníctvom vašich prác hlbšie uvedomili. 

Kategórie: EKOPLAGÁT,  kreslený EKOVTIP, EKOFOTOGRAFIA, EKOBÁSEN  a EKOPRÓZA. 
Vek a počet prác je neobmedzený. Na každú súťažnú prácu je potrebné uviesť názov, meno a vek autora, školu a adresu bydliska. Výhercovia budú knižne odmenení.               
        (ml)

Pracujete, aby ste udržali krok so Zemou
 a s dušou Zeme,
lebo nepracovať znamená stať sa cudzincom v čase
a vystúpiť z behu života,
ktorý vznešene a v hrdej pokore smeruje k nekonečnu.
Keď pracujete, ste flauta, cez ktorej srdce 
sa šepot času  mení na hudbu.
Kto z vás by chcel byť trstinou,
 nemou a tichou, keď všetko ostatné spieva jedným hlasom?
Vždy vám hovorili,
že práca je kliatbou a lopotenie v pote tváre nešťastím.
Je vám však hovorím, že keď pracujete,
spĺňate čiastku najpradávnejšieho sna Zeme,
určeného vám už vtedy, keď sa ten sen zrodil.
A keď pracujete oddane, vtedy skutočne milujete život,
lebo milovať život skrze prácu znamená
poznať najhlbšie tajomstvá života.                                 (Kahil Gibran – Prorok – O práci)

 Časopis EKOKOMPAS,   1. ročník, 1. číslo,  Adresa redakcie: Lenka Milonová, EKOKOMPAS,  031 04 Okoličné 552,  tel: 0849/ 551 44 04 (Lenka), 553 10 27 (Rrudo), 55 200 90 (Veronika), E – mail: mailto:wolf@mail.viapvt.sk, Šéfredaktor: Lenka Milonová, Redaktori: Richard Školka, Veronika Vyšná,  Jazyková úprava: Jana Júdová, Koordintátor a odborný garant: Pado Rudolf – Lesoochranárske zoskupenie VLK TATRY.   Príspevky so časopisu sú vítané.           
Vydávanie  časopisu  finančne  podporila Nadácia otvorenej spoločnosti (Open Society Foundation) z Prešova v rámci Regionálneho mládežníckeho programu (Regional Youth program – RYP).